Nemzeti Adatvédelmi és Információszabadság Hatóság

ugyfelszolgalat@naih.hu

Tisztelt Nemzeti Adatvédelmi és Információszabadság Hatóság!

Az információs önrendelkezési jogról és az információszabadságról szóló 2011. évi CXII. törvény 52. § (1) bekezdése alapján kezdeményezem, hogy a Hatóság vizsgálja meg a a Nemzeti Egységes Tanulói Fittségi Teszt (Netfit) idén bevezetett rendszerét. Álláspontom szerint a Netfit névre keresztelt adatgyűjtés és adatbázis-építés a személyes adatok kezelésével kapcsolatban jogsérelmet, illetve annak közvetlen veszélyét idézi elő.

2015-ben a köznevelési intézményekben tanulók fizikai állapotának felmérését és edzettségének kötelező mérését az iskolák a Magyar Diáksport Szövetség közreműködésével végzik az úgynevezett Netfit rendszerben. Az adatgyűjtés a nemzeti köznevelésről szóló 2011. évi CXC. törvény 80. § (9) bekezdése alapján kötelező. A törvény a gyűjtendő adatok körét nem határozza meg, a személyes adatok központi adatbázisba való továbbítását nem írja elő.

A felmérések olyan adatok gyűjtését is magukban foglalják, amelyek meglehetősen érzékenyek: például testsúly, testtömeg-index, testzsír-százalék, bőrredő-mérés. A mérések értelemszerűen az osztályközösség előtt történnek, nem kétséges, hogy kamaszlányok- és fiúk számára milyen kellemetlen, ha osztálytársaik előtt tolómércével mérik a hasi zsírrétegüket.

A Netfit-rendszer honlapján elérhető nyilvános tájékoztatás szerint az adatokat kötelező egy központi adatbázisba feltölteni. Alapesetben nem a tanulók személyazonosító adataival együtt kell ezt megtenni, hanem egy úgynevezett Mérési azonosító generátor által előállított azonosító számmal. Azonban a szülők hozzájárulása esetén a rendszer a személyazonosító adatokkal együtt tartalmazza a mért adatokat, a szülőket pedig presszionálják is annak érdekében, hogy járuljanak ehhez hozzá:

"A tanulók mérési adatainak rögzítése és a NETFIT® rendszerben történő továbbítása jogszabály alapján kötelező, azonban ez az adatkezelés anonim, így nem sérti az adatvédelmi alapelveket és rendelkezéseket. A személyhez kötődő módon (névvel együtt) történő adatkezelés rendelkezésre állása megkönnyíti azt, hogy Ön mint szülő hozzájáruljon saját gyermeke, illetve gyermekei fizikai fittségi állapotának fejlődéséhez. A NETFIT® rendszer az ún. HELP – health (egészség) – everybody (mindenkinek)-lifelong (élethosszig) – personal (személyre szabottan) – filozófia mentén segíteni kívánja a tanulók egészségfejlesztését, valamint ösztönözni élethosszig tartó, rendszeres testmozgási szokásaik kialakulását. Hisszük, hogy ehhez az is szükséges, hogy a szülők, a gyermekek, illetve a testnevelők között személyes, bizalmi viszony és bizonyítékokon nyugvó kapcsolat, hálózat alakuljon ki. A tanulók egészségi állapota iránti közös felelősség megélését nagyban támogatni tudja, ha a szülők hozzájárulnak ahhoz, hogy a testnevelők a diákok fittségi eredményeihez közvetlenül hozzákapcsolhassák a tanulók releváns személyes adatait is. Aláhúzzuk, hogy a vonatkozó jogszabályok – így különösen az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvény 33.§ (1) bekezdése – mentén ezen adatokat csak az iskola, illetve az ott dolgozó pedagógusok, és csak a NETFIT® mérésekkel összefüggő feladataik ellátásához szükséges mértékben kezelhetik. Szülőként az adatkezelői nyilatkozat aláírásával nagymértékben megkönnyíti a testnevelők munkáját. A közreműködő pedagógusoknak ugyanis egyrészt nem szükséges plusz listákat használniuk a gyermekek, tanulók eredményeinek rögzítése során személyes azonosításukhoz, mely egyfelől tehát adminisztratív segítséget jelent számukra. Másrészt hisszük, hogy a megszemélyesített eredmények építik a pedagógus, a tanuló, és a szülő közötti bizalmi viszonyt, hiszen mind a szülő, mind a pedagógus a tanuló személyiségfejlesztésének szolgálatába állíthatja azokat az információkat, melyeket a NETFIT®rendszerből merít."

Forrás: http://www.mdsz.hu/netfit/netfit-attekintes/ Miért jó, ha szülőként hozzájárulok gyermekem adatkezeléséhez?

Ez a szöveg azzal próbálja meggyőzni a szülőket, hogy a hozzájárulás meg nem adása esetén gyermekeik tanárainak munkáját nehezítik meg. Nyilvánvaló, hogy az iskolai függő viszonyokat is figyelembe véve az így megadott hozzájárulás önkéntessége megkérdőjelezhető.

Mindezek alapján úgy vélem,

- a Netfit keretében történő mérések olyan extenzív adatgyűjtést valósítanak meg, amely túlmegy a jogalapul szolgáló törvényi rendelkezésben megengedettnél,

- az adatokat kellő jogalap nélkül rendezik központi adatbázisba,

- az iskolák adatkezelési gyakorlata nem átlátható, beleértve azt, hogy az iskolában és a központi fenntartónál kinek milyen adatokhoz van hozzáférése,

-nem érvényesül a tanulók és szüleik információs önrendelkezési joga, mivel nem tájékoztatják őket az adatok sorsáról, és

- nem tisztázott és álátható az összegyűjtött adatok sorsa.

Tekintettel a szülői hozzájárulások önkéntességének kérdéses voltára, vizsgálatot érdemel az is, hogy az esetek hány százalékában volt a szülőknek módjuk/merszük a hozzájárulást megtagadni.

Kérem ezért, hogy a sokezer tanuló információs önrendelkezési jogát sértő adatgyűjtés leállítása és a már összegyűjtött adatok megsemmisítése érdekében sürgősen intézkedjen.

Üdvözlettel:

Dátum

Aláírás